เมสซี่เจ เปิดโรงเรียนสอนฟุตบอล ชนาธิป สปอร์ตคลับ ที่นครปฐม
เมื่อเวลา 08.00 น. วันที่ 17 ธ.ค. 61 ผู้สื่อข่าวรายงานมาจาก สนามฟุตบอล ชนาธิป สปอร์ตคลับ ตั้งอยู่เลขที่ 18/18 หมู่ 1 ต.บางช้าง อ.สามพราน จ.นครปฐม ว่า นายก้องภพ นางพรสวรรค์ และ ชนาธิป สรงกระสินธ์ หรือ เมสซี่เจ นักฟุตบอลทีมชาติไทย ที่ไปทำชื่อเสียงโด่งดังด้วยการค้าแข้งกับทีมคอนซาโดเล ซัปโปโร ในศึกเจลีก ประเทศญี่ปุ่น พร้อมครอบครัว ได้ร่วมกันทำบุญเลี้ยงพระ เพื่อความเป็นสิริมงคล เปิดสนามฟุตบอลชนาธิป สปอร์ตคลับ อย่างเป็นทางการ โดยนิมนต์เกจิดังมาประกอบพิธีหลายรูป อาทิ พระพิพัฒน์ศึกษากร เจ้าอาวาสวัดบางช้างเหนือ เจ้าคณะ อ.สามพราน, พระครูยติธรรมานุยุต หรือหลวงพ่อแป๊ะ เกจิดังเจ้าอาวาสวัดสว่างอารมณ์ อ.นครชัยศรี, พระครูโกวิทสุการ หรือ หลวงพ่อกำไร เกจิดังวัดโคกเขมา อ.นครชัยศรี และอีกหลายรูป มาร่วมประกอบพิธีพร้อมเจิมป้าย ปิดทองชื่อด้านหน้าสนาม และประพรมน้ำมนต์ ,ด้าน เจ ชนาธิป กล่าวว่า สนามแห่งนี้สร้างเสร็จมาแล้วสักพัก แต่ด้วยอะไรหลายอย่างทั้งภารกิจ และตัวเองก็อยู่ญี่ปุ่นด้วย ทำให้ไม่มีเวลา ได้แต่โทรศัพท์ติดต่อกันตลอด และถามว่าทำไปถึงไหน จะต้องมีเครื่องมือพร้อมทั้งห้องออกกำลังกาย สระว่ายน้ำ เพื่อให้เป็นมาตราฐานจริงๆ จนกระทั่งเสร็จสมบูรณ์พร้อมที่จะเปิด ช่วงนี้เป็นช่วงปิดฤดูกาล ครอบครัวเราจึงได้พูดคุยปรึกษากันว่าถึงเวลาแล้วที่จะเปิดสนามอย่างเป็นทางการ ซึ่งวันนี้ถือเป็นฤกษ์งามยามดี ได้เวลาเปิดอย่างเป็นทางการแล้ว ที่สนามชนาธิปสปอร์ตคลับ เป็นอะคาเดมีของผมเอง ที่คุณพ่อคุณแม่หวังอยากจะสร้างนักเตะที่เก่งกว่าตัวผม ทุกอย่างที่ทำนี้มาจากน้ำพักน้ำแรง จากเงินค้าแข้งทั้งหมด พอเรามีเงิน เราก็จะเอาเงินมาลงทุนกับที่นี่ ซึ่งผมมีความภูมิใจมาก อยากเชิญชวนพ่อแม่ ผู้ปกครอง และผู้ที่ชื่นชอบในฟุตบอล อยากให้ส่งบุตรหลานมาลองเรียนที่สนามแห่งนี้ นอกเหนือจากฟุตบอลก็ยังมีสระว่ายน้ำและฟิตเนส อยากให้ทุกคนมาลองใช้บริการดู โดยในช่วงที่บอลลีกญี่ปุ่นปิดฤดูกาล ตนเองเดินทางกลับบ้านครั้งนี้ เพื่อจะมาเข้าร่วมเก็บตัวกับทีมชาติไทย แข่งขันฟุตบอลเอเชียนคัพ โดยจะเข้าเก็บตัวในวันที่ 19 ธันวาคมนี้ ในส่วนของการดูแลอะคาเดมีนั้น คุณพ่อจะเป็นผู้ฝึกสอนไปก่อน เพราะท่านชอบและเก่งเรื่องฟุตบอล ที่ผมเป็นมาได้ทุกวันนี้ก็เพราะท่านเป็นคนปลุกปั้นผมขึ้นมาจนประสบผลสำเร็จ ,ขณะที่ นายก้องภพ พ่อของ เจ ชนาธิป เปิดเผยว่า ในช่วงเย็นวันนี้จะมีพิธีเปิดอย่างเป็นทางการ โดยเชิญแขกผู้มีเกียรติมาร่วม อาทิเช่น พล.ต.อ.สมยศ พุ่มพันธุ์ม่วง นายกสมาคมฟุตบอลแห่งประเทศไทย และคณะกรรมการบริหาร รวมถึงผู้ใหญ่ของจังหวัด อำเภอ และผู้นำท้องถิ่นของจังหวัดนครปฐม มาร่วมงานและมีวงดนตรีคอนเสิร์ต รวมทั้งศิลปินตลก คิง ก่อนบ่ายคลายเครียด มาร่วมด้วย
ชนาธิป สรงกระสินธ์ หรือ เมสซี่เจ พร้อมครอบครัว ร่วมกันทำบุญเลี้ยงพระเพื่อความเป็นสิริมงคล เปิดสนามฟุตบอลชนาธิป สปอร์ตคลับ อย่างเป็นทางการ ที่ อ.สามพราน จ.นครปฐม
ชนาธิป สรงกระสินธ์,เจ ชนาธิป,สนามฟุตบอล ชนาธิป สปอร์ตคลับ,ชนาธิป สปอร์ตคลับ,เมสซี่เจ